มาเลฟิเซนต์: นางพญาปีศาจ

มาเลฟิเซนต์: นางพญาปีศาจ (Maleficent: Mistress of Evil) เป็นภาพยนตร์แนวมหากาพย์จินตนิมิตด้านมืดของอเมริกาในปี ค.ศ. 2019 อำนวยการผลิตโดยวอลต์ดิสนีย์พิกเชอส์ กำกับโดยโยอาคิม รอนนิง จากบทประพันธ์ภาพยนตร์โดยลินดา วูลเวอร์ตัน, ไมกาห์ ฟิตเซอร์แมน-บลู และโนอาห์ ฮาร์พสเตอร์ เป็นภาคต่อของ มาเลฟิเซนต์ กำเนิดนางฟ้าปีศาจ (2014) โดยแอนเจลีนา โจลี กลับมารับบทนำ พร้อมด้วยแอลล์ แฟนนิง, แซม ไรลีย์, อิเมลดา สตอนตัน, จูโน เทมเพิล และเลสลีย์ แมนวิลล์ กลับมารับบทเดิม ส่วนแฮร์ริส ดิกคินสัน รับบทเจ้าชายแทนที่เบรนตัน ทเวทส์ ในภาคแรก และชูวิเท็ล เอจีโอฟอร์, เอ็ด สไครน์ และมิเชลล์ ไฟฟ์เฟอร์ ร่วมแสดงเป็นตัวละครใหม่ เรื่องราวเกิดขึ้นห้าปีหลังจากภาคแรก โดยเล่าถึงตัวละครเดิมที่ต้องเผชิญกับการถูกรุกรานของอาณาจักรข้างเคียงที่มองว่าเป็นตัวร้าย และยังเผยถึงเผ่าพันธุ์เทพยดาของมาเลฟิเซนต์ที่ทรงพลังและใกล้สูญพันธุ์ เรียกว่าดาร์กเฟย์ (Dark Fey)
หลังจากภาพยนตร์เรื่องแรกออกฉายในเดือนพฤษภาคม ค.ศ. 2014 โจลีกล่าวถึงภาคต่อไปว่ามีโอกาสเป็นไปได้ โครงการนี้ได้รับการประกาศอย่างเป็นทางการในเดือนมิถุนายนถัดมา โจลีเซ็นสัญญาในเดือนเมษายน ค.ศ. 2016 โดยมีรอนนิงผู้ร่วมกำกับจากภาพยนตร์สงครามแค้นโจรสลัดไร้ชีพ (2017) ซึ่งได้รับการว่าจ้างให้กำกับภาพยนตร์เรื่องนี้ในเดือนตุลาคม ค.ศ. 2017 นักแสดงที่เหลือได้รับการเพิ่มหรือยืนยันในเดือนพฤษภาคม ค.ศ. 2018 โดยเริ่มถ่ายทำในเดือนนั้นที่ไพน์วูดสตูดิโอส์ ประเทศอังกฤษ การถ่ายทำยาวนานถึงเดือนสิงหาคม
มาเลฟิเซนต์: นางพญาปีศาจ เข้าฉายในสหรัฐเมื่อวันที่ 18 ตุลาคม ค.ศ. 2019 ภาพยนตร์เรื่องนี้ทำรายได้ทั่วโลก 491 ล้านเหรียญสหรัฐ แม้ว่าจะต้องสร้างรายได้ประมาณ 500 ล้านเหรียญสหรัฐเพื่อทำกำไรเมื่อพิจารณาจากงบประมาณทั้งหมด ต้นทุนการตลาด และการจัดจำหน่าย โดยได้รับการวิจารณ์ที่หลากหลายจากนักวิจารณ์ โดยคำวิจารณ์มุ่งเป้าไปที่ "เนื้อเรื่องยุ่งเหยิงและภาพเสมือนจริงมากเกินไป" แต่ได้รับคำชมในด้านการแสดงของโจลี แฟนนิง และไฟฟ์เฟอร์ ภาพยนตร์เรื่องนี้ได้รับการเสนอชื่อเข้าชิงรางวัลออสการ์ สาขาการแต่งหน้าและทำผมยอดเยี่ยม จากงานประกาศผลรางวัลออสการ์ ครั้งที่ 92 โดยในภาคที่สามกำลังอยู่ในระหว่างการพัฒนา
== เนื้อเรื่อง ==
ผ่านมาห้าปีหลังการสิ้นพระชนม์ของพระเจ้าสเตฟาน ออโรราซึ่งทรงเป็นราชินีองค์ปัจจุบันแห่งเมืองมัวร์ส (The Moors) โดยมาเลฟิเซนต์ เป็นผู้พิทักษ์เมืองมัวร์ส แต่ทว่าอาณาจักรอัลสเตด (Ulstead) ซึ่งตั้งอยู่ใกล้เคียง กลับมองว่ามาเลฟิเซนต์เป็นเทพธิดาผู้ชั่วร้าย วันหนึ่ง เดียวัล นกกาคนสนิท มาแจ้งแก่มาเลฟิเซนต์ว่า บัดนี้ เจ้าชายฟิลลิปทรงขออภิเษกกับออโรรา มาเลฟิเซนต์พยายามกีดกันออโรรา เนื่องจากไม่อยากให้พบกับรักที่ไม่สมหวังเช่นนางและสเตฟานในอดีต
พระเจ้าจอห์นและพระราชินีอิงกริธแห่งอาณาจักรอัลสเตด พระบิดาและพระมารดาของเจ้าชายฟิลลิป ทรงเป็นเจ้าภาพเลี้ยงอาหารค่ำ มาเลฟิเซนต์พยายามสงบความรู้สึกของนาง จนกระทั่งราชินีอิงกริธตรัสเกี่ยวกับการที่นางเคยสาปออโรรา รวมถึงการสวรรคตของพระเจ้าสเตฟาน เธอกล่าวอย่างเปิดเผยว่ามาเลฟิเซนต์สังหารมนุษย์นักล่าสัตว์นางฟ้าสองคนที่พบเห็นครั้งสุดท้ายใกล้ทุ่ง เมื่ออิงกริธละเลยความผูกพันระหว่างแม่และลูกของมาเลฟิเซนต์กับออโรรา มาเลฟิเซนต์ก็ตอบโต้ด้วยความพิโรธ ราชินีอิงกริธนำนิ้วพระหัตถ์ของพระสวามีทิ่มเข็มปั่นฝ้ายต้องคำสาปจนบรรทมไป แล้วกล่าวหาว่า เป็นเพราะคำสาปของมาเลฟิเซนต์ มาเลฟิเซนต์ยืนกรานว่านางมิได้สาปพระองค์ แม้ว่าออโรร่าจะไม่เชื่อเธอก็ตาม ฟิลลิปกระตุ้นให้ราชินีอิงกริธปลุกพระเจ้าจอห์นด้วยการจูบ แต่ราชินีอิงกริธทรงขัดขืน เนื่องจากแท้จริงแล้ว พระองค์มิได้รักพระสวามีเลย ขณะที่มาเลฟิเซนต์หลบหนีออกจากปราสาท เกอร์ดา คนรับใช้ของราชินีอิงกริธก็ยิงมาเลฟิเซนต์ด้วยกระสุนโลหะ
มาเลฟิเซนต์ซึ่งได้รับบาดเจ็บพลัดตกลงในทะเล โดยได้รับการช่วยเหลือจากสิ่งมีชีวิตลึกลับที่มีปีก มาเลฟิเซนต์ตื่นขึ้นมาภายในถ้ำซึ่งมีสิ่งมีชีวิตดังกล่าวซ่อนตัวอยู่ หนึ่งในนั้นคือโคนอลล์ หัวหน้าเผ่า ผู้ซึ่งช่วยชีวิตมาเลฟิเซนต์ และบอร์รา ผู้นำในการรบกับมนุษย์และกำจัดผู้ที่รุกรานเขตใกล้เมืองมัวร์ส มาเลฟิเซนต์เป็นหนึ่งในเผ่าพันธุ์ดังกล่าว เรียกว่า "ดาร์กเฟย์ (Dark Fae)" ซึ่งเป็นเผ่าพันธุ์ทิพย์ทรงอำนาจที่ใกล้สูญพันธุ์จากการรุกรานของมนุษย์ เหล่าดาร์กเฟย์สังเกตเห็นว่า มาเลฟิเซนต์มีพลังอำนาจมาก จึงสันนิษฐานได้ว่า มาเลฟิเซนต์เป็นทายาทคนสุดท้ายของฟีนิกซ์ บรรพบุรุษผู้ทรงพลังของดาร์กเฟย์ ชาวดาร์กเฟย์ยังคิดว่า มาเลฟิเซนต์อาจเป็นกุญแจสำคัญในการยุติความขัดแย้งระหว่างชาวทิพย์กับมนุษย์
ขณะเดียวกัน ออโรราเริ่มไม่แยแสกับการเป็นหญิงสูงศักดิ์ของอัลสเตด แต่ก็ดีใจที่ชาวมัวร์ได้รับเชิญไปร่วมพิธีอภิเษกสมรส ออโรร่าค้นพบว่าอิงกริธเกลียดนางฟ้าชาวมัวร์ทั้งหมด โดยรู้สึกไม่พอใจกับความเจริญรุ่งเรืองของพวกเขาอย่างขมขื่นในช่วงเวลาที่อาณาจักรของเธอต้องทนทุกข์ทรมานและกล่าวโทษพวกเขาที่ทำให้พี่ชายของเธอเสียชีวิต Ingrith แอบวางแผนกำจัดนางฟ้าและสิ่งมีชีวิตในป่าทั้งหมดโดยใช้อาวุธเหล็กและผงสีแดงเข้มที่พัฒนาโดย Lickspittle ซึ่งเป็นพิกซี่ไร้ปีก ออโรร่ายังได้เรียนรู้ด้วยว่าอิงกริธเองที่สาปแช่งจอห์น โดยใช้แกนหมุนต้องสาปแบบเก่าของมาเลฟิเซนต์ ราชินีอิงกริธทรงทราบเรื่องนี้จึงนำออโรราไปกักขังไว้ เมื่อชาวมัวร์มาถึงพระราชวัง ราชินีอิงกริธทรงสั่งให้เกอร์ดาปล่อยผงสีแดงจากการเล่นออร์แกนในโบสถ์เพื่อกำจัดชาวมัวร์สให้สิ้น ฟลิตเทิล หนึ่งในสามพิกซี สละตนเองเพื่อปกป้องชาวมัวร์ส โดยการเข้าไปอุดตันท่อ ทำให้ออร์แกนนี้ไม่สามารถใช้งานได้ ในขณะที่น็อตกราสส์และทิสเซิลวิตผลักเกอร์ดาล้มลงจนเสียชีวิต
เหล่าดาร์กเฟย์เข้าจู่โจมอัลสเตด แต่ทหารพร้อมศัตราวุธเตรียมสังหารหมู่พวกเขา มาเลฟิเซนต์ใช้พลังฟีนิกซ์เข้าต่อสู้และเอาชนะทัพศัตรูได้ มาเลฟิเซนต์เกือบจะปลิดพระชนม์ราชินีอิงกริธ แต่ออโรราทรงตรัสขอให้นางละเว้นพระชนม์อิงกริธ ออโรราทรงประกาศว่า มาเลฟิเซนต์เท่านั้นที่เป็นมารดาของพระองค์ ราชินีอิงกริธทรงพระพิโรธจึงทรงยิงหน้าไม้ใส่ออโรรา แต่มาเลฟิเซนต์สละชีวิตตนช่วยออโรราไว้ จึงถูกยิงสลายเป็นฝุ่นผง ออโรราพระทัยสลาย เมื่อน้ำตาของออโรราหยดลงบนฝุ่นผง ฉับพลัน มาเลฟิเซนต์ฟื้นคืนชีพเป็นฟีนิกซ์ ราชินีอิงกริธทรงผลักออโรราตกจากหอคอยและรีบเสด็จหนีไป มาเลฟิเซนต์โฉบมาช่วยออโรราไว้ได้ทันท่วงที โบร์ราได้นำพรรคพวกดาร์กเฟย์ เข้ารุมล้อมราชินีอิงกริธไว้
ขณะเดียวกัน เจ้าชายฟิลลิปทรงพยายามสร้างชสันติภาพระหว่างเหล่านางฟ้าและมนุษย์ ทว่า กองทัพแห่งอัลสเตดก็พยายามขัดขวาง มาเลฟิเซนต์คืนร่างเป็นเทพธิดาและอวยพรออโรร่าและฟิลลิป เมื่อได้รับมันจาก Lickspittle มาเลฟิเซนต์ก็สลายเข็มปั่นฝ้ายต้องคำสาป ทำให้พระเจ้าจอห์นเสด็จขึ้นจากบรรทม ครั้นแล้ว มาเลฟิเซนต์ก็สาปอิงกริธให้เป็นแพะเป็นการลงโทษ มาเลฟิเซนต์สามารถนำพาความสงบสุขระหว่างสองอาณาจักรได้
ในที่สุด ราชินีออโรราและเจ้าชายฟิลลิปก็ทรงเข้าพิธีอภิเษกสมรสกัน มาเลฟิเซนต์กลับมาที่เมืองมัวร์สพร้อมกับเหล่าชาวดาร์กเฟย์ นางสัญญาว่าจะกลับมาอีกครั้งในพระราชพิธีศีลล้างบาปของราชบุตรในอนาคตของออโรราและฟิลลิป ก่อนที่จะบินจากไปพร้อมกับบรรดาดาร์กเฟย์
== นักแสดง ==
แอนเจลีนา โจลี รับบทเป็น มาเลฟิเซนต์, ดาร์กเฟย์ และอดีตผู้ปกครองแห่งอาณาจักรมัวร์ส; แม่บุญธรรมของออโรรา
แอลล์ แฟนนิง รับบทเป็น ออโรรา, ผู้ปกครองแห่งเดอะมัวร์สคนปัจจุบัน; ธิดาบุญธรรมของมาเลฟิเซนต์; มเหสีของเจ้าชายฟิลลิป
มิเชลล์ ไฟฟ์เฟอร์ รับบทเป็น ราชินีอิงกริธ, ราชินีแห่งอาณาจักรอัลสเตด ผู้กระหายอำนาจ มเหสีของพระเจ้าจอห์นและพระมารดาของฟิลลิป ผู้เกลียดชังมาเลฟิเซนต์และออโรรา
ชูวิเทล เอจีโอฟอร์ รับบทเป็น คอนเนล, ดาร์กเฟย์ที่ช่วยชีวิตมาเลฟิเซนต์
แซม ไรลีย์ รับบทเป็น เดียวัล, นกกาที่ได้รับร่างเป็นมนุษย์โดยมาเลฟิเซนต์
เอ็ด สไครน์ รับบทเป็น โบร์รา, ดาร์กเฟย์ที่เป็นผู้นำในการบุกโจมตีอัลสเตด
แฮร์ริส ดิกคินสัน รับบทเป็น เจ้าชายฟิลลิป, เจ้าชายแห่งอัลสเตดและพระสวามีของออโรรา ซึ่งในภาคที่แล้วแสดงโดยเบรนตัน ทเวทส์
อิเมลดา สตอนตัน รับบทเป็น พากย์เสียงและการจับภาพเคลื่อนไหวของน็อตกราส, พิกซีสีแดง
จูโน เทมเพิล รับบทเป็น พากย์เสียงและการจับภาพเคลื่อนไหวของทิสเซิลวิต, พิกซีสีเขียว
เลสลีย์ แมนวิลล์ รับบทเป็น พากย์เสียงและการจับภาพเคลื่อนไหวของฟลิตเติล, พิกซีสีฟ้า
โรเบิร์ต ลินด์เซย์ รับบทเป็น พระเจ้าจอห์น, กษัตริย์แห่งอัลสเตด ตัวละครนี้ได้รับการกล่าวถึงโดยเจ้าชายฟิลลิปในภาคแรก
วอริค เดวิส รับบทเป็น ลิกสปิตเทิล, พิกซีไร้ปีกที่ทำงานให้กับราชินีอิงกริธอย่างไม่เต็มใจ
เจนน์ เมอร์เรย์ รับบทเป็น เกอร์ดา, ผู้หญิงที่ภักดีต่อราชินีอิงกริธ
เดวิด กยาซี รับบทเป็น เพอซิวาล, กัปตันองครักษ์ที่ทำงานให้กับราชวงศ์อัลสเตด
จูดี เชโคนี รับบทเป็น ไชรค์, เฟแห่งป่า
มิยาบิ รับบทเป็น อูโด, เฟย์แห่งทุนดรา
เก้ อเล็กซานเดอร์ รับบทเป็น อินิ, เฟย์แห่งทะเลทราย
อลิน โมวัต รับบทเป็น ผู้บรรยาย
เอมมา แม็กเลนนอน รับบทเป็น พากย์เสียงและการจับภาพเคลื่อนไหวของปินโต, สิ่งมีชีวิตที่เหมือนเม่น
* แม็กเลนนอนยังให้เสียงและการจับภาพเคลื่อนไหวของบัตตอนอีกด้วย
จอห์น คาริว รับบทเป็น นักรบเฟย์แห่งป่า
เฟรดดี ไวส์ รับบทเป็น ชาวนาหนุ่ม
== การเผยแพร่ ==
=== โรงภาพยนตร์ ===
มาเลฟิเซนต์: นางพญาปีศาจ เข้าฉายในโรงภาพยนตร์เมื่อวันที่ 18 ตุลาคม ค.ศ. 2019 โดยวอลต์ดิสนีย์สตูดิโอส์โมชันพิกเชอส์ โดยเปลี่ยนวันฉายจากวันที่ 29 พฤษภาคม ค.ศ. 2020 ที่ประกาศไว้ก่อนหน้านี้ของภาพยนตร์เรื่องนี้
=== สื่อต่าง ๆ ===
มาเลฟิเซนต์: นางพญาปีศาจ วางจำหน่ายโดยวอลต์ดิสนีย์สตูดิโอส์โฮมเอ็นเตอร์เทนเมนต์ บนระบบดิจิตอล HD เมื่อวันที่ 31 ธันวาคม ค.ศ. 2019 ตามด้วย 4K Ultra HD, บลูเรย์ และดีวีดี ในวันที่ 14 มกราคม ค.ศ. 2020 และเผยแพร่บนดิสนีย์+ เมื่อวันที่ 15 พฤษภาคม ค.ศ. 2020
== รางวัลและการเสนอชื่อ ==
== อ้างอิง ==
== แหล่งข้อมูลอื่น ==
ภาพยนตร์ที่ออกฉายในปี พ.ศ. 2562
ภาพยนตร์โดยวอลต์ดิสนีย์พิกเชอส์
ภาพยนตร์เกี่ยวกับราชวงศ์
ภาพยนตร์ภาคต่ออเมริกัน
ภาพยนตร์เกี่ยวกับนางฟ้าและภูต
ภาพยนตร์เกี่ยวกับเจ้าหญิง
ภาพยนตร์ที่มีฉากในปราสาท
ภาพยนตร์ที่มีฉากในสมัยกลาง
ภาพยนตร์ที่สร้างจากเจ้าหญิงนิทรา